'તમારા બે ગુજરાતીઓએ તો આખા દેશને મુઠ્ઠીમાં લઇ લીધો છે, પછી નાનાં નાનાં મંડળની ક્યાં જરૂર છે?' પંડિતજીએ હસીને જયંતી સામે જોયું અને પછી જાણકારી આપી. 'ગુજરાતીઓનું મંડળ તો છે, પણ એની વિશેષ માહિતી મારી પાસે નથી. એ છતાં એક ઉપાય છે. અમારા ઘર માટેનું અનાજ- કરિયાણું અને પ્રોવિઝન આઇટમ્સ અમે જે દુકાનેથી ખરીદીએ છીએ એ દુકાન ગુજરાતીની છે.' એમણે રસ્તો બતાવ્યો. 'અહીંથી બહાર નીકળીને ડાબી બાજુ જે પહેલી ગલી આવે એમાં વળી જજો. પાંચ મિનિટ ચાલશો કે તરત એ દુકાન દેખાશે. એ એરિયામાં એ એક જ દુકાન છે એટલે તરત જડી જશે. જરૂર પડે તો મારું નામ આપજો.'